書嘆
作者：陸游
朝代：宋

paragraphs: 夜深青燈耿窗扉，老翁稚子窮相依。
韲鹽不給脫粟飯，布褐僅有懸鶉衣。
偶然得肉思共飽，吾兒苦讓不忍違。
兒饑讀書到雞唱，意雖甚壯氣力微。
可憐落筆漸健快，其奈瘦面無光輝。
布衣儒生例骨立，紈袴市兒皆瓠肥。
勿言學古徒自困，吾曹捨此將安歸。
作詩自寛亦慰汝，吟罷撫几頻歔欷。